*Na podlagi 47. in 57. člena Pravil Lovske družine Brezovica je Občni zbor sprejel*

**PRAVILNIK O DISCIPLINSKEM POSTOPKU IN UGOTAVLJANJU DISCIPLINSKE ODGOVORNOSTI**

**Splošne določbe**

**1. člen**

Ta pravilnik določa pravila, ki zagotavljajo, da se zoper obdolženega člana lovske družine izreče primerna kazen, in da član lovske družine, ki ni kriv, oziroma mu krivda ni dokazana, ne bo disciplinsko kaznovan.

Predmet disciplinskega postopka so ravnanja, ki jih kot disciplinske kršitve določajo Pravila in Poslovnik lovske družine Brezovica.

Nikomur ne sme biti izrečena kazen za disciplinski prekršek, če prej ni bilo opredeljeno in določeno, kaj je disciplinski prekršek in kakšna kazen je predvidena za ta disciplinski prekršek.

**2. člen**

Na prvi stopnji vodi disciplinski postopek in izreka kazni za disciplinske prekrške disciplinska komisija lovske družine. Zoper disciplinsko odločbo prve stopnje je dopustna pritožba na redni ali izredni občni zbor lovske družine.

**3. člen**

Disciplinski postopek se začne na pisni predlog upravnega odbora lovske družine.

Za dan uvedbe disciplinskega postopka se šteje dan, ko je bil predlog za uvedbo disciplinskega postopka vročen disciplinskemu obdolžencu.

Pobudo za uvedbo disciplinskega postopka lahko upravnemu odboru podajo pisno, z obrazložitvijo tudi člani ali organi lovske družine. Pobuda mora biti oddana s podpisom pobudnika. Disciplinski postopek se začne tudi na predlog pristojnega lovskega inšpektorja.

Če upravni odbor na pobudo člana, organa lovske družine ali drugega pristojnega organa, ne poda predloga disciplinski komisiji lovske družine za uvedbo disciplinskega postopka, mora pobudniku pisno sporočiti razloge, zakaj njegove pobude ni sprejel.

**4. člen**

Starešina lahko članu, zoper katerega je uveden disciplinski postopek zaradi hujše disciplinske kršitve, s pisnim sklepom začasno prepove lov za čas največ 3 mesecev. Po poteku tega roka odloča o podaljšanju začasne prepovedi lova disciplinska komisija. Začasna prepoved lova lahko traja največ 6 mesecev. Pri odločanju o začasni prepovedi lova se upošteva osebnost člana lovske družine, njegovo obnašanje pred in po očitani disciplinski kršitvi, okoliščine v katerih je storil disciplinsko kršitev in podatek o tem, ali mu je bil pred tem že izrečen kakšen disciplinski ukrep.

V primeru izreka disciplinskega ukrepa prepovedi lova se čas trajanja začasne prepovedi lova všteje v izrečen disciplinski ukrep.

**5. člen**

Disciplinska obravnava je javna. Udeležijo se je lahko le člani lovske družine kot poslušalci. V primeru, da poslušalci motijo potek razprave, jih sme predsednik odstraniti z obravnave.

**6. člen**

Stranki v disciplinskem postopku sta disciplinski obdolženec in lovska družina, ki jo zastopa starešina ali od njega pisno pooblaščeni član upravnega odbora.

**7. člen**

Disciplinska komisija lahko izreče kršitelju samo tiste kazni, ki so določene v Pravilih lovske družine.

**8. člen**

Uvedba disciplinskega postopka zastara v enem letu od kršitve, ki predstavlja disciplinski prekršek.

Pregon disciplinskega prekrška zastara v dveh letih od kršitve, ki predstavlja disciplinski prekršek.

Če ima kršitev vse znake kaznivega dejanja ali prekrška uvedba disciplinskega postopka in pregon disciplinskega postopka zastarata, ko zastara pregon za kaznivo dejanje ali prekršek, ki predstavlja disciplinski prekršek.

**Disciplinska komisija**

**9. člen**

Disciplinska komisija na prvi stopnji odloča v senatu treh članov.

**10. člen**

Predsednik oziroma član disciplinske komisije ne more odločati v posameznem postopku, če je:

* sam obdolžen disciplinskega prekrška,
* podal pobudo ali predlog za uvedbo disciplinskega postopka,
* priča ali izvedenec v disciplinskem postopku.

V kolikor je v disciplinskem postopku udeležen predsednik disciplinske komisije ali njen član, vstopi namesto njega v senat eden od namestnikov, člani pa izmed sebe izvolijo začasnega predsednika.

**11. člen**

Funkcija predsednika in člana komisije je častna in za opravljanje le-te ne gre nagrada.

**Predhodni postopek**

**12. člen**

Popoln predlog upravnega odbora za uvedbo disciplinskega postopka obsega:

1. ime in priimek disciplinskega obdolženca,

2. kratek in jedrnat opis dejanja, ki predstavlja disciplinski prekršek,

3. predlog dokazov in poizvedb, ki naj se zberejo in izvedejo,

4. navedba vseh določil zakona, pravil ali poslovnika, akta ali sklepov, ki je bilo so bili z opisanim dejanjem kršeni.

**13. člen**

Predlog, ki ne vsebuje vseh potrebnih podatkov iz prejšnjega člena, predsednik disciplinske komisije vrne upravnemu odboru v dopolnitev. Če upravni odbor v roku 15 dni disciplinskega predloga ustrezno ne dopolni, disciplinska komisija predlog kot nepopoln zavrže.

**14. člen**

Član upravnega odbora, zoper katerega je podan sum udeležbe pri storitvi disciplinskega prekrška, ne sme glasovati o predlogu za uvedbo postopka.

**Disciplinska obravnava**

**15. člen**

Predsednik disciplinske komisije določi dan, uro in kraj disciplinske obravnave. Na glavno obravnavo se povabijo disciplinski obdolženec in njegov morebitni zagovornik ter predlagatelj oz. predstavnik predlagatelja. Na obravnavo se povabijo tudi predlagane priče in izvedence, razen tistih, za katere predsednik disciplinske komisije meni, da njihovo zaslišanje ni potrebno.

Disciplinskemu obdolžencu se vroči vabilo in predlog upravnega odbora za uvedbo disciplinskega postopka osebno ali s priporočeno pošto s povratnico tako, da mu ostane do obravnave najmanj osem dni časa za pripravo obrambe.

**16. člen**

Obravnava se lahko opravi tudi v odsotnosti disciplinskega obdolženca ali predstavnika predlagatelja, če predsednik disciplinske komisije ugotovi, da sta bili vabili vročeni pravilno.

**17. člen**

O disciplinski obravnavi se vodi zapisnik, ki ga podpišeta predsednik in zapisnikar. Stranki imata pravico na koncu obravnave prebrati končni zapisnik in podati pripombe oziroma zahtevati popravek.

**18. člen**

Po ugotovitvi navzočnosti se priče napoti iz dvorane, da počakajo na zaslišanje, predlagatelj oz. predstavnik predlagatelja pa prebere predlog za disciplinski postopek.

Disciplinski obdolženec in predstavnik predlagatelja lahko na obravnavi predlagata dokaze.

Predsednik disciplinske komisije zasliši priče in izvede druge dokaze, za katere je komisija sklenila, da so pomembni za ugotovitev dejanskega stanja.

Disciplinskemu obdolžencu je potrebno omogočiti, da se izjavi o disciplinskem predlogu in izjavah zaslišanih prič.

**19. člen**

Disciplinska komisija lahko zaradi izvedbe novih dokazov preloži obravnavo za določen čas, vendar za največ tri mesece.

**20. člen**

Disciplinska komisija sme vsakogar, ki moti disciplino in red, odstraniti z disciplinske obravnave. Iz obravnave sme odstraniti tudi disciplinskega obdolženca, vendar ga mora pred končno obravnavo seznaniti z vsebino obravnave v njegovi odsotnosti.

**21. člen**

Neposredno po končani obravnavi sprejme disciplinska komisija, po tajnem posvetovanju, odločitev o disciplinski zadevi.

**Disciplinska odločba**

**22. člen**

Disciplinska komisija odloči o zadevi s sklepom.

**23. člen**

Sklep disciplinske komisije se lahko nanaša samo na osebo, ki je obtožena, in samo za dejanje, ki je predmet disciplinskega postopka po predlogu upravnega odbora.

**24. člen**

Sklep mora biti pisno izdelan v 15 dneh po razglasitvi.

Pisni odpravek sklepa disciplinske komisije obsega uvod, izrek, obrazložitev in pouk o pritožbi.

*Uvod* obsega: naziv disciplinske komisije, ime in priimek predsednika in članov komisije ter zapisnikarja, ime in priimek disciplinskega obdolženca z navedbo njegovih rojstnih podatkov, kraja stalnega bivališča ter datuma disciplinske obravnave.

*Izrek* obsega: kratek opis dejanja ali opustitve ter navedbo prekršenega predpisa, za katerega je obdolženec spoznan za krivega ali oproščen obtožbe, navedbo izbranega disciplinskega ukrepa in navedbo ali se disciplinski ukrep izvrši, oziroma navedbo, da se obtožba zavrne.

*Obrazložitev* obsega razloge za vsako posamezno točko izreka sklepa. Sklep podpiše predsednik komisije.

*Pouk o pritožbi se glasi:* Zoper ta sklep se imajo pravico pritožiti upravni odbor lovske družine Brezovica, disciplinski obdolženec in njegov zagovornik v roku 15 dni po prejemu tega sklepa. O pritožbi bo odločal Občni zbor lovske družine.

**25. člen**

S sklepom se obdolženca lahko spozna za krivega ali pa oprosti obtožbe.

Sklep, s katerim se disciplinski obdolženec oprosti obtožbe, izreče disciplinska komisija, če dejanje iz predloga ni disciplinski prekršek, ali če ni dokazano, da ga je disciplinski obdolženec storil. Disciplinska komisija izda sklep, s katerim se predlog za disciplinski postopek zavrne če upravni odbor do konca obravnave svoj predlog umakne.

**26. člen**

Pisni odpravek sklepa se vroči disciplinskemu obdolžencu in lovski družini s potrdilom o vročitvi. Predlog za disciplinski postopek, zapisnik o obravnavi, vloge strank, pisni odpravek sklepa in druge pripadajoče listine sestavljajo disciplinski spis.

**27. člen**

Disciplinska komisija lahko krivemu disciplinskemu obdolžencu izreče naslednje disciplinske ukrepe:

* opomin,
* prepoved izvajanja lova na eno ali več vrst divjadi za določeno dobo, vendar največ za dve leti;
* opomin pred izključitvijo iz članstva lovske družine;
* izključitev iz članstva lovske družine.

Izvršitev disciplinskih ukrepov prepovedi izvajanja lova in izključitev iz članstva sme disciplinska komisija na predlog disciplinskega obdolženca ali njegovega zagovornika pogojno odložiti za dobo od enega do treh let pod pogoji, ki jih določa 28. člen tega pravilnika.

O kršitelju in izrečenih disciplinskih ukrepih predsednik disciplinske komisije poroča na občnem zboru.

**28. člen**

Pri odločanju o izreku disciplinskega ukrepa oziroma njegovi odložitvi se upošteva osebnost disciplinskega obdolženca, njegovo obnašanje pred in po storjenem disciplinskem prekršku, stopnjo njegove odgovornosti za disciplinski prekršek, okoliščine v katerih je storil disciplinski prekršek, podatek o tem ali mu je bil pred tem že izrečen kakšen disciplinski ukrep, ter se na tej podlagi oceni, ali je mogoče pričakovati, da disciplinski obdolženec ne bo več ponavljal disciplinskih prekrškov.

Če član, ki mu je odložena izvršitev prepovedi izvajanja lova ali izključitve iz članstva, v preizkusni dobi stori nov disciplinski prekršek in je sklep o izreku disciplinskega ukrepa dokončen, se mu odložitev izvršitve disciplinskega ukrepa prekliče. Če član, ki mu je odložena izvršitev prepovedi izvajanja lova ali izključitve iz članstva, v preizkusni dobi ne stori novega disciplinskega prekrška, se izrečen ukrep prepovedi izvajanja lova ali izključitve iz članstva ne izvrši.

**Pritožbeni postopek**

**29. člen**

Zoper sklep disciplinske komisije lovske družine se lahko pritožita disciplinski obdolženec in upravni odbor lovske družine. Pritožbeni rok je 15 dni od vročitve sklepa.

**30. člen**

Starešina ali njegov namestnik najprej preveri, ali je pritožba pravnomočna in če jo je vložila upravičena oseba. Prepozno ali nedovoljeno pritožbo občni zbor zavrže s sklepom.

**31. člen**

Pritožba mora obsegati navedbo izpodbijanega sklepa, obrazložene razloge izpodbijanja, predlog, da se izpodbijani sklep razveljavi ali spremeni, ter podpis, tistega ki posreduje pritožbo.

**32. člen**

Starešina ali njegov namestnik določi poročevalca in določi čas rednega ali izrednega občnega zbora, na katerem se bo obravnavala pritožba zoper sklep disciplinske komisije.

Poročevalec poroča o zadevi, nato pa redni ali izredni občni zbor lovske družine odloči na enega od naslednjih načinov:

- pritožbo zavrne kot neutemeljeno in potrdi prvostopenjski sklep

- pritožbi se ugodi in prvostopenjski sklep spremeni

- pritožbi ugodi in prvostopenjski sklep razveljavi ter zadevo vrne v ponovno obravnavanje in odločanje disciplinski komisiji.

Pritožbena instanca odloča na podlagi javnega ali tajnega glasovanja večine navzočih. O načinu glasovanja odločijo prisotni člani z dvigovanjem rok. O poteku seje pritožbene instance se vodi zapisnik.

**33. člen**

Pritožba se zavrne in prvostopenjski sklep potrdi, če pritožbena instanca ugotovi, da je dejansko stanje pravilno ugotovljeno, da dejanje predstavlja disciplinski prekršek in da je izrečena kazen primerna. Pritožbi se ugodi in se izpodbijani sklep spremeni, če pritožbena instanca ugotovi, da je disciplinska komisija pravilno ugotovila dejansko stanje, da pa je ob pravilni uporabi predpisov potrebno izreči drugačno kazen ali zadržati njeno izvršitev.

**34. člen**

Pritožbi se ugodi in se izpodbijani sklep razveljavi ter zadeva vrne disciplinski komisiji v ponovno obravnavo in odločanje, če so bile kršene določbe o poteku disciplinskega postopka ali je bilo dejansko stanje ugotovljeno zmotno ali nepopolno.

Če občni zbor odločbo disciplinske komisije potrdi, postane ta dokončna z dnem odločanja zbora. Zoper odločbo druge stopnje ni mogoča pritožba.

Za izdajo pisnega odpravka sklepa pritožbene instance smiselno veljajo določbe 23. člena tega pravilnika.

**35. člen**

Ta pravilnik prične veljati, ko ga sprejme članstvo Lovske družine Brezovica na občnem zboru dne 24.3.2019 in preneha veljati prejšnji pravilnik sprejet 8.7.2005.

Starešina: Andrej Puc